Eesti jalgpallikoondise kapten Ragnar Klavan aitas oma kodumeeskonnal Cagliari Calciol pühapäevases Serie A kohtumises taga nulli hoida, paraku ei leidnud ründemängijad taas väravat ja nõnda lepiti koduväljakul 0:0 viiki väljalangemistsoonis oleva Leccega.
Külalismeeskond Lecce tegi kohtumise jooksul Cagliari väravale kümme pealelööki, mitmel korral päästis võõrustajad halvimast puurilukk Alessio Cragno.
Cagliari jaoks on tegemist teise väravateta viigiga järjest, neli päeva tagasi mängiti 0:0 viiki Fiorentinaga. Jalga ei saadud valgeks ka nädala eest toimunud mängus Atalanta vastu.
Hooaega suurepäraselt alustanud Cagliari peab suu euromängudest suure tõenäosusega puhtaks pühkima, sest kuus vooru enne liigahooaja lõppu ollakse 41 punktiga 11. kohal. Euroopa liiga kvalifikatsiooni viivast kohast lahutab neid kümme silma.
Toimetaja: Anders Nõmm